**Manipulación e almacenamento dos produtos fitosanitarios, envases e restos**

1. **Preparación da mestura e carga do depósito** **nos tratamentos fitosanitarios.**

Tomaranse todas as medidas necesarias para que a mestura e o enchido do depósito do equipo de tratamento non supoñan un perigo para a saúde humana e o ambiente e, en calquera caso, terán carácter obrigatorio as seguintes prácticas:

1. Non se realizará a *mestura ou dilución previa* dos produtos fitosanitarios antes da incorporación ao depósito, salvo que a correcta utilización destes o requira.
2. A operación de mestura realizarase con dispositivos *incorporadores* que permitan facelo de forma continua. En caso de que o equipamento de aplicación non dispoña dos ditos incorporadores, o produto incorporarase unha vez que se encha o depósito coa metade da auga que se vaia utilizar, e proseguirase despois coa enchedura completa.
3. As operacións de mestura e carga realizaranse *inmediatamente antes da aplicación*, e non se deixará o *equipamento só ou desatendido* durante elas.
4. As operacións de mestura e carga realizaranse en *puntos afastados das masas de auga superficiais*, e en ningún caso a menos de 25 metros delas, ou a distancia inferior a 10 metros cando se utilicen equipamentos dotados de mesturadores-incorporadores de produto. Non se realizarán as ditas operacións en *lugares con risco de encharcamento, escorremento superficial ou lixiviación.*
5. Durante o proceso de mestura e carga do depósito *os envases* de produtos fitosanitarios permanecerán sempre pechados, agás no momento puntual en que se estea a extraer a cantidade que se vai utilizar.
6. *A cantidade de produto fitosanitario e o volume de auga* que se vai utilizar deberanse calcular, evitando que sobre, axustados á dose de utilización e á superficie que se vai tratar, antes de realizar as operacións de mestura e carga.

A continuación achegamos o enlace a unha guía de boas practicas de mestura en campo do MAGRAMA

<http://www.magrama.gob.es/es/agricultura/temas/sanidadvexetal/guiabuenaspracticasmezclasfinalcorregido_tcm7-361281.pdf>

1. **Transporte de produtos fitosanitarios.**
2. Sen prexuízo do establecido na lexislación sobre transporte de mercadorías perigosas, o transporte dos produtos fitosanitarios con medios propios do titular da explotación ou, de ser o caso, da persoa ou empresa que requira tratamentos con produtos fitosanitarios de uso profesional, realizarase de forma que non se poidan producir *verteduras*.
3. En particular, e co obxecto de cumprir o establecido no número 1, os envases transportaranse *pechados, colocados verticalmente e coa apertura cara á parte superior, organizarase e suxeitarase a carga correctamente* no medio de transporte e non se utilizarán *soportes con astillas ou partes cortantes* que puidesen danar os envases.
4. Sempre que existan vías alternativas próximas, *evitarase atravesar canles de auga co equipamento de tratamento cargado* coa mestura do produto fitosanitario.
5. **Limpeza dos equipamentos de tratamento.**

Tomaranse todas as medidas necesarias para que, na eliminación dos restos de mestura que queden nos tanques tras a aplicación e na posterior limpeza dos equipamentos de tratamento, non se poña en perigo a saúde humana e o ambiente e, en calquera caso, terán carácter obrigatorio as seguintes prácticas:

1. Prohíbese a *vertedura dos restos de mestura excedentes* do tratamento. A súa eliminación realizarase aplicándoos na mesma parcela tratada logo da súa dilución coa cantidade de auga abondo para que non se exceda a dose máxima admisible. Non obstante, cando estean dispoñibles, darase preferencia á eliminación destes restos mediante instalacións ou dispositivos preparados para eliminar ou degradar residuos de produtos fitosanitarios.
2. En ningún caso se poderán *lavar os equipamentos* a distancias inferiores de 50 metros das masas de auga superficiais e dos pozos.
3. Os equipamentos de tratamento gardaranse *resgardados da chuvia*.
4. **Almacenamento dos produtos fitosanitarios polos usuarios.**
5. Os produtos fitosanitarios para uso profesional gardaranse en *armarios ou cuartos ventilados e provistos de fecho*, co obxecto de mantelos fóra do alcance de terceiros, en especial dos menores de idade.
6. *Os locais* onde se sitúen os armarios ou cuartos a que se refire o número 1, ou os locais mesmos cando só se dediquen a gardar produtos fitosanitarios, cumprirán as seguintes condicións:

a) Deberán estar separados por *parede de obra* de calquera local habitado e dotados de suficiente ventilación, natural ou forzada, con saída ao exterior.

b) No estarán situados en lugares próximos ás *masas de augas superficiais ou pozos de extracción de auga*, nin nas zonas en que se prevexa que se poidan inundar en caso de enchentes.

c) Disporán de medios adecuados para recoller *derramamentos accidentais*.

d) Disporán dun *contedor acondicionado* *cunha bolsa de plástico* para illar os envases danados, os envases baleiros, os restos de produtos e os restos de calquera vertedura accidental que puider acontecer, ata a súa entrega ao xestor de residuos correspondente.

e) Terán á vista os *consellos de seguridade* e os procedementos en caso de *emerxencia*, así como os teléfonos de emerxencia.

1. Os *armarios ou cuartos* a que se refire o número 1 situaranse naquelas zonas dos locais libres de humidade, e o máis protexidos posible das temperaturas extremas. A súa localización garantirá a separación dos produtos fitosanitarios do resto dos produtos do almacén, especialmente do material vexetal e dos produtos de consumo humano ou animal.
2. Os produtos fitosanitarios deberanse gardar pechados, en *posición vertical co peche cara arriba e coa etiqueta orixinal íntegra e perfectamente lexible*. Unha vez *aberto o envase*, se non se utiliza todo o seu contido, o resto deberase manter no mesmo envase, co tapón pechado e mantendo a etiqueta orixinal íntegra e lexible.
3. O disposto neste apartado é de aplicación exclusiva aos almacéns que, como acontece habitualmente no ámbito das explotacións agrarias, non se ven afectados polo ámbito de aplicación do Real decreto 379/2001, do 6 de abril, polo que se aproba o Regulamento de almacenamento de produtos químicos e as súas instrucións técnicas complementarias MIE APQ-1, MIE APQ-2, MIE APQ-3 MIE APQ-4, MIE APQ-5, MIE APQ-6 MIE APQ-7.
4. **Residuos e envases de produtos fitosanitarios no ámbito agrario.**
5. Excepto no caso de que se dispoña de dispositivos que non o fagan necesario, cada envase de produto fitosanitario líquido que se baleire ao preparar a mestura e carga será enxaugado manualmente 3 veces, ou mediante dispositivo de presión, e as augas resultantes verteranse ao depósito do equipamento de tratamento.
6. Os envases baleiros gardaranse nunha bolsa almacenada nun contedor acondicionado cunha bolsa de plástico para illar os envases danados, os envases baleiros, os restos de produtos e os restos de calquera vertedura accidental que puider acontecer, ata a súa entrega ao xestor de residuos correspondente.
7. O agricultor manterá o xustificante de ter entregado os envases baleiros de produtos fitosanitarios ao correspondente punto de recollida